અત્યારના અતિઆધુનિક સમયમાં વિજ્ઞાને અત્યંત લેટેસ્ટ ટેકનોલોજીથી સજ્જ એવો રોબોટ બનાવ્યો છે. હમણાં તાજેતરમાં જ આઈ.આઈ.ટી મુંબઈમાં સોફિયા નામના આધુનિક રોબોટે પ્રવચન પણ આપ્યું. છતાં તેનામાં અને માનવમાં અંતર છે. માણસ કોઇપણ રીતે પોતાની જાત સાથે ભાવનાત્મક સંબંધોથી જોડાયેલો છે. રોબોટ માણસની દરેક પ્રવૃતિ કરી શકે છે પણ પોતાની જાત સાથે સંબંધ કેળવી શક્તો નથી. આ વૃતિ માણસોને જ મળી છે તો તેનો સંપૂર્ણ ઉપયોગ કરવો જોઇએ. દરેક પ્રથમ પંક્તિની હસ્તિઓમાં આ ગૂણ જોવા મળ્યો છે. તેઓ પોતાને અનુસરે છે, પોતાની જાત સાથે વાતો કરે છે, પોતાના અંતરાત્માની વાત – સલાહ માને છે. પોતાની જાત સાથે સંબંધ ધરાવતાં વ્યકિતની પ્રતિભા જ કંઇક જુદી હોય છે. કદાચ આ સોશિયલ નેટવર્કના જમાનામાં માનવીનું પોતાની સાથેનું અંતર વધ્યું છે. જેટલો માણસ આધુનિકતાની નજીક આવ્યો છે તેટલો જ પોતાની જાતથી દૂર થયો છે. તો વર્ચ્યુઅલ બે મિત્રો ઓછાં બને તો ચાલશે પણ પોતાના મન – પોતાની જાત સાથેનો ગાઢ સંબંધ કેળવવાની અને જાળવી રાખવાની તાતી જરૂરિયાત છે. આપણો સાચો રાહબર – આપણો સાચો સલાહકાર આપણી જ અંદર છે.